Борис Пастернак
Любима
кошмар!…

Превод от руски: Кирил Кадийски, —

chitanka.info

Любима — кошмар! Щом се влюби поет,

то бог пощурял заобичал е.

И хаосът пак изпълзява — поел

от ерите геологически.

В очите му — тонове сумрак мъглив.

Мълчи, от рода на мамонтите,

безпаметен. Знае — не бихте могли,

друг век сме — излязъл от мода е.

Той вижда как сватби се вдигат навред.

Как пият, как дремят наоколо,

как вземат — нагиздили го — за хайвер

това общожабешко кьополо.

В живота — елмазна шега на Вато —

като в табакера са вкопчени.

И все му мъстят — а да кажеш защо? —

че дето човъркат безочливо

и мами комфортът, и хили се все,

и търтеи тътрят се, лазейки,

сестра ви — вакханка от ваза — е взел

от пода и в работа влязла е.

И спеготопежа на Андите той

ще влее в целувка, и утрото

под звездния скиптър — нощта докато

с белеещо блеене втурва се.

И всичко в овразите, век подир век

в тъма ботаническа спарено,

ще лъхне с тифозната скръб на тюфлек

и в хаос — от взрив на ластарите.

1917

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.